ธปท.ยันเศรษฐกิจเริ่มผงกหัว
ธปท.เผยเศรษฐกิจส่งสัญญาณฟื้นตัวดีขึ้น บริโภคในประเทศดีขึ้น ส่งออกยังแย่
30 ม.ค. 2559

ธปท.เผยเศรษฐกิจส่งสัญญาณฟื้นตัวดีขึ้น บริโภคในประเทศดีขึ้น ส่งออกยังแย่
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า ภาวะเศรษฐกิจในเดือน ธ.ค.และไตรมาส 4 ปี 2558 ที่ผ่านมา ในภาพรวมเศรษฐกิจฟื้นตัวดีขึ้นโดยเฉพาะการบริโภคภายในประเทศ แต่ยังฟื้นตัวไม่ทั่วถึงทุกส่วน ไม่ครอบคลุมในทุกภาคธุรกิจ
ทั้งนี้ ธุรกิจบางประเภทที่ฟื้นตัวดีขึ้นเพราะได้รับผลดีชั่วคราวจากนโยบายกระตุ้นเศรษฐกิจของรัฐบาล โดยเฉพาะมาตรการช็อปช่วยชาติ ที่ให้ซื้อสินค้าไม่เกิน 1.5 หมื่นบาท และนำมาหักลดหย่อนภาษีได้ตามฐานภาษีเมื่อสัปดาห์สุดท้ายของปี 2558
นอกจากนี้ ยอดขายรถยนต์ที่เร่งตัวขึ้นก่อนที่จะมีการปรับขึ้นภาษีสรรพสามิต ทำให้การบริโภคภาคเอกชนปรับตัวดีขึ้น 0.7% เมื่อเทียบกับเดือนก่อนหน้า และไตรมาส 4 ขยายตัว 2.8% เทียบกับไตรมาสก่อนหน้าที่ 0.3% ส่งผลต่อเนื่องให้การผลิตภาคอุตสาหกรรมกระเตื้องขึ้น มีการขยายตัวที่ 1.3% จากเดือนก่อนหน้าที่ 0.3% เมื่อรวมกับภาคการท่องเที่ยวที่ยังฟื้นตัวต่อเนื่องจากนักท่องเที่ยวจีน โดยจำนวนนักท่องเที่ยวขยายตัว 5% เทียบกับเดือนก่อนหน้าที่โต 2.5%
“ภาคธุรกิจที่ฟื้นตัวได้ดีจะเป็นกลุ่มที่ผลิตเพื่อการบริโภคภายในประเทศ ส่วนนี้จะมีการฟื้นตัวที่ดีหน่อย มีสัญญาณที่เข้มแข็งขึ้น แต่ถ้าเป็นภาคการผลิตที่ต้องพึ่งพาตลาดต่างประเทศจะดูอ่อนแอกว่า” นางรุ่ง กล่าว
สำหรับภาคส่งออกทั้งปี 2558 มีมูลค่า 2.12 แสนล้านเหรียญสหรัฐ โตติดลบ 5.6% เพราะได้รับผลกระทบจากเศรษฐกิจจีนและอาเซียนที่ชะลอลง ราคาสินค้าส่งออกหลายชนิดยังคงปรับลดลงตามราคาน้ำมันในตลาดโลก ส่วนการนำเข้าก็หดตัว ทั้งปีมีมูลค่า 1.77 แสนล้านเหรียญสหรัฐ โตติดลบ 11.3%
อย่างไรก็ดี ถึงสัญญาณเศรษฐกิจจะปรับดีขึ้น แต่ ธปท.ยังไม่ทบทวนอัตราการขยายตัวทางเศรษฐกิจ(จีดีพี) ปีนี้ ยังคงใช้คาดการณ์จีดีพีเดิมที่ 3.5%